《镇海县丞李公向阳殉节诗》
清代·姚燮

臣虽一小吏，亦食天子禄，来官天子地。地不能为我皇守，臣身亦何有？

呜呼，公其有守土之责乎？公虽不死，谁惟公是辜？

或谓公之死乃公之愚，而笑公不读书。惟不读书而不知大义。

不读书而能知大义，卓卓乎公乃异。此为谁也，坐舆皇皇而出南城之坊。

彼为谁也，骑马跄跄而驰西门之塘。奈何不见我李二公，二公缢于堂！

呜呼，二公缢于堂，诚二公之愚，不为二公者当何如？

昔谁为定海死，死定海者全典史。今谁死镇海城，死镇海者李县丞。

典史之死吾所知，悬丞之死谁迫之？县丞自死之。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。